VENDIM

Nr. 71, datë 20.5.2019

PËR PROCEDURËN E FUNKSIONIMIT TË MBLEDHJES SË KËSHILLIT TË GJYKATËS

Në mbështetje të nenit 147/a të Kushtetutës, nenit 89, të ligjit nr. 115/2016 “Për organet e qeverisjes së sistemit të drejtësisë”, nenet 27, 28, pika 9, dhe 37, shkronja “i”, të ligjit nr. 98/2016, “Për organizimin e pushtetit gjyqësor në Republikën e Shqipërisë”, Këshilli i Lartë Gjyqësor, 

VENDOSI:

1. Në çdo gjykatë ngrihet dhe funksionon Këshilli i Gjykatës.

2. Përcaktimi i rregullave dhe procedurave për funksionimin e Këshillit të Gjykatës, bazohet në parimet e mirëqeverisjes, efektivitetit, transparencës, duke siguruar rregulla të njëjta për të gjitha gjykatat dhe garantuar pjesëmarrjen aktive të anëtarëve në arritjen e qëllimeve dhe misionit të gjykatës. 

3. Në ushtrimin e veprimtarisë së tij, Këshilli i Gjykatës respekton parimin e pavarësisë së gjyqtarëve, shmangies së ndërhyrjes në veprimtarinë gjyqësore dhe parandalimin e konfliktit të interesit. Këshilli i Gjykatës bashkëpunon me Këshillin e Lartë Gjyqësor dhe institucionet e tjera qendrore dhe vendore, për të garantuar një gjykatë efikase, transparente, të aksesueshme, të shpejtë e të besueshme. 

4. Kryetari i gjykatës vepron edhe si kryetar i Këshillit të Gjykatës. Në rastin kur funksioni i kryetarit të gjykatës ushtrohet nga zëvendëskryetari, ky i fundit vepron edhe si kryetar i Këshillit të Gjykatës.
5. Anëtarë të Këshillit të Gjykatës janë kryetari, zëvendëskryetari dhe kancelari i gjykatës. 
5.1 Në gjykatat ku kryetari ose zëvendëskryetari mungojnë për një periudhë një mujore ose më gjatë, si anëtar zëvendësues vepron gjyqtari përkatës vijues me numrin më të madh të votave në listën e gjyqtarëve të votuar për zëvendëskryetar të gjykatës. Nëse në garën për zëvendëskryetar ka qenë vetëm gjyqtari i zgjedhur, si anëtar zëvendësues në Këshillin e Gjykatës vepron gjyqtari me përvojën më të gjatë profesionale si gjyqtar. 

5.2 Kur kancelari i gjykatës mungon për një periudhë një mujore ose më gjatë, Këshilli i Gjykatës përbëhet nga kryetari, zëvendëskryetari dhe një nëpunës civil i nivelit të lartë i KLGJ-së, i caktuar nga KLGJ-ja.
6. Kur Këshilli i Gjykatës duhet të vendosë për çështje që kanë të bëjnë me kancelarin, përveç çështjeve disiplinore për të cilat ekziston një procedurë e veçantë, Këshilli i Gjykatës përbëhet nga kryetari, zëvendëskryetari dhe gjyqtari përkatës vijues me numrin më të madh të votave në listën e gjyqtarëve të votuar për zëvendëskryetar të gjykatës. Nëse në garën për zëvendëskryetar ka qenë vetëm gjyqtari i zgjedhur, si anëtar zëvendësues në Këshillin e Gjykatës vepron gjyqtari me përvojën më të gjatë profesionale si gjyqtar.
7. Kur Këshilli i Gjykatës vepron si komision disiplinor në procedurat ndaj nëpunësve civilë gjyqësorë, duke mos përfshirë kancelarin, Këshilli i Gjykatës përbëhet nga kryetari, zëvendëskryetari dhe një nëpunës civil i nivelit të lartë të KLGJ-së, i caktuar nga KLGJ-ja. Nëse në garën për zëvendëskryetar ka qenë vetëm gjyqtari i zgjedhur, si anëtar zëvendësues në Këshillin e Gjykatës vepron gjyqtari me përvojën më të gjatë profesionale si gjyqtar. 

8. Nëse për shkak të numrit të vogël të gjyqtarëve, nuk sigurohet përbërja e Këshillit të Gjykatës sipas pikave 6 dhe 7, anëtari zëvendësues përcaktohet sipas rregullit të mëposhtëm: 

a) në gjykatat e shkallës së parë, me juridiksion të përgjithshëm vepron si anëtar zëvendësues, kryetari i gjykatës së apelit me juridiksion të përgjithshëm që përfshin gjykatën në fjalë; 
b) në gjykatat e posaçme të shkallës së parë, vepron si anëtar zëvendësues, kryetari i gjykatës së apelit të juridiksionit të përgjithshëm më të afërt gjeografikisht; 
c) në gjykatat e apelit me juridiksion të përgjithshëm, vepron si anëtar zëvendësues kryetari i gjykatës së apelit të të njëjtit juridiksion më të afërt gjeografikisht;
 ç) në gjykatat e posaçme të apelit, vepron si anëtar zëvendësues kryetari i Gjykatës së Apelit Tiranë. 
9. Mbledhjet e Këshillit të Gjykatës zhvillohen vetëm kur në të marrin pjesë të tre anëtarët, sipas rregullave të mësipërme. Njoftimi i anëtarit zëvendësues si më sipër, bëhet nga kryetari i Këshillit. 
10. Me miratimin unanim të anëtarëve të Këshillit të Gjykatës, persona të tjerë mund ftohen të marrin pjesë në mbledhjen e këtij Këshilli si vëzhgues ose për të dhënë informacione. Personat e ftuar nuk marrin pjesë në diskutim dhe nuk kanë të drejtë vote.
11. Mbledhjet e Këshillit të Gjykatës zhvillohen rregullisht, të paktën një herë në muaj, sipas një kalendari të miratuar prej tij, në fillim të çdo viti. 

12. Mbledhja e Këshillit të Gjykatës thirret nga kryetari, me iniciativë të tij, në çdo rast që Këshilli duhet të përmbushë një detyrë të përcaktuar në ligj, ose me kërkesë me shkrim dhe të arsyetuar nga cilido anëtar i Këshillit të Gjykatës. Në përgatitjen e materialit, kryetari i Gjykatës ndihmohet nga një nëpunës civil gjyqësor i caktuar prej tij.
13. Kryetari, jo më vonë se tri ditë para zhvillimit të mbledhjes, njofton anëtarët për datën, vendin dhe rendin e ditës, duke dërguar materialet e nevojshme me shkrim ose postë elektronike. Kur rendi i ditës parashikon një vendim, materiali përfshin projektvendimin me arsyetimin ligjor të propozuar. 
14. Rendi i ditës përcaktohet nga kryetari, pas konsultimit me anëtarët e tjerë. Në raste të veçanta, me kërkesë të cilitdo anëtar dhe me miratimin e të gjithë anëtarëve, Këshilli i Gjykatës mund të diskutojë për një temë ose një projektvendim, që nuk ka qenë i përfshirë në rendin e ditës.
15. Kryetari i Këshillit deklaron fillimin e mbledhjes së Këshillit dhe verifikon prezencën e të gjithë anëtarëve. Kur përbërja e Këshillit të Gjykatës nuk është e plotë, mbledhja e Këshillit shtyhet për t’u zhvilluar, si rregull, në një ditë tjetër. Caktimi i ditës së mbledhjes bëhet duke pasur parasysh natyrën e çështjeve të rendit të ditës dhe nevojën për të respektuar rregullat dhe afatet procedurale të shqyrtimit të çështjeve konkrete. Kur të tre anëtarët janë prezent, kryetari paraqet çështjet e përcaktuara për shqyrtim në rendin e ditës. Pas miratimit të rendit të ditës, Këshilli vijon me shqyrtimin e çështjeve. Kryetari i Këshillit jep fjalën, drejton debatin dhe përcakton fillimin dhe përfundimin e shqyrtimit të secilës çështje të rendit të ditës. Kryetari kujdeset që fjala të merret sipas radhës, si rregull, pa ndërprerje dhe debat të ndërmjetëm mes anëtarëve të Këshillit. Pas mbylljes së diskutimeve mes tyre, anëtarët e Këshillit shprehin qëndrimin dhe votojnë për çdo pikë të rendit të ditës. Kur prezenca e anëtarit është e pamundur, anëtari mund të konsiderohet i pranishëm edhe nëpërmjet lidhjes telefonike, lidhjes me video konferencë ose me ndonjë metodë tjetër që mundëson pjesëmarrjen efektive në Mbledhjen e Këshillit dhe regjistrimin e diskutimit dhe votimin e tij.
16. Vendimet e Këshillit të Gjykatës merren me shumicën e votave të anëtarëve, nëpërmjet votimit të hapur. Nuk lejohet abstenimi. Kryetari i Këshillit voton i fundit. I pari voton kancelari, ose anëtari që e zëvendëson atë. Në rastin kur Këshilli i Gjykatës vepron si komision disiplinor në procedurat kundër nëpunësve civilë gjyqësorë, duke mos përfshirë kancelarin, i pari voton nëpunësi civil i nivelit të lartë i caktuar nga KLGJ-ja. Në rastin kur Këshilli i Gjykatës duhet të vendosë për çështje që kanë të bëjnë me kancelarin, i pari voton gjyqtari përkatës vijues me numrin më të madh të votave në listën e gjyqtarëve të votuar për zëvendëskryetar të gjykatës.
17. Mbledhjet e Këshillit të Gjykatës regjistrohen audio me ndihmën e një sekretari gjyqësor, i caktuar nga kryetari. Sekretari gjyqësor zbardh regjistrimin, brenda pesë ditëve nga zhvillimi i mbledhjes, nëpërmjet hartimit të një procesverbali. Procesverbali përgatitet në mënyrë të përmbledhur, duke pasqyruar pikat kryesore të diskutimit për secilën temë të rendit të ditës, si dhe mënyrën e votimit të secilit anëtar. Anëtarët e Këshillit të Gjykatës, vërtetojnë saktësinë e zbardhjes së regjistrimit, nëpërmjet nënshkrimit të procesverbalit. Procesverbali publikohet në faqen zyrtare të internetit të gjykatës, brenda dhjetë ditëve nga mbledhja e Këshillit, në përputhje me legjislacionin në fuqi për mbrojtjen e të dhënave personale.
18. Pas zbardhjes së aktit të miratuar, ai nënshkruhet nga secili anëtar i Këshillit të Gjykatës pavarësisht nëse ai anëtar ka votuar “pro” ose “kundër” tij. Anëtari që ka votuar “kundër” e pasqyron këtë fakt edhe në momentin e nënshkrimit të aktit.
19. Këshillat e Gjykatave i dorëzojnë KLGJ-së një raport tremujor që përmbledh veprimtarinë dhe veprimet e ndërmarra për përmbushjen e qëllimeve dhe misionit të gjykatës.

Ky vendim hyn në fuqi pas botimit në Fletoren Zyrtare.

KRYETARE

Naureda Llagami

